钦定古今图书集成/明伦汇编/官常典/第109卷 > 明
## 钦定古今图书集成/明伦汇编/官常典/第109卷 > 明

### 太祖洪武三年封元顺帝孙为崇礼侯

按《元史顺帝本纪》：“至正二十八年夏四月，帝殂于应
昌。五月癸卯，大明兵袭应昌府，皇孙买的里八剌及
后妃并宝玉皆被获，皇太子爱猷识理达腊从十数
骑遁。大明皇帝以帝知顺天命，退避而去。特加其号
曰顺帝，而封买的里八剌为崇礼侯。”

按《明大政纪》：洪武三年六月壬申，左副将军李文忠
遣人送俘获故元诸王买的里八剌等及其宝册至
京城。省臣杨宪等请以买的里八剌献俘于庙，宝册
令百官具朝服进。上曰：“宝册贮之库，不必进也。古者
虽有献俘之礼，武王伐殷曾用之乎？”宪曰：“武王事殆
不可知，唐太宗尝行之。”上曰：“太宗是待王世充，若遇
隋之子孙，恐不行此礼。元入中国，百年之内，生齿甚
繁，家给人足，朕之祖父，亦预享其太平。虽古有献俘
之礼，不忍加之，只令服本俗衣以朝。朝毕，赐以中国
衣冠，就令谢恩。”复谓宪曰：“故国之妃朝于君者，元有
此礼，不必效之。亦令衣本俗衣于中宫朝见，见毕，赐
中国之服，亦令谢恩。”乙亥，封买的里八剌为崇礼侯。
七月甲辰，赐崇礼侯买的里八剌母妃以下镀金银
首饰，并纱罗布服。十月辛巳，遣使致书故元太子爱
猷识里达剌。十二月癸亥，故元主之子失笃儿、国舅
阿里麻思海牙、驸马忙哥失等来降。诏各赐第宅。七
年九月丁丑，上谓廷臣曰：“草木无心，遇春而茂，遇秋
而零落。气之所感，犹知荣悴，况于人乎！崇礼侯买的
里八剌南来已五载，今既长成，岂无父母乡土之思，
宜遣之还。”于是厚礼而归之。